ദക്ഷിണാമൂർത്തിവർണ്ണമാലാസ്തോത്രം
ഓംമിത്യേതദ്യസ്യ ബുധൈർനാമ ഗൃഹീതം
യദ്ഭാസേദം ഭാതി സമസ്തം വിയദാദി  
യസ്യാജ്ഞാതഃ സ്വസ്വപദസ്ഥാ വിധിമുഖ്യാ- 
സ്തം പ്രത്യഞ്ചം ദക്ഷിണവക്ത്രം കലയാമി    1  
നമ്രാംഗാണാം ഭക്തിമതാം യഃ പുരുഷാർഥാ- 
ന്ദത്വാ ക്ഷിപ്രം ഹന്തി ച തത്സർവവിപത്തീഃ  
പാദാംഭോജാധസ്തനിതാപസ്മൃതിമീശം
തം പ്രത്യഞ്ചം ദക്ഷിണവക്ത്രം കലയാമി    2  
മോഹധ്വസ്ത്യൈ വൈണികവൈയാസികിമുഖ്യാഃ
സംവിന്മുദ്രാപുസ്തകവീണാക്ഷഗുണാന്യം  
ഹസ്താംഭോജൈർബിഭ്രതമാരാധിതവന്ത- 
സ്തം പ്രത്യഞ്ചം ദക്ഷിണവക്ത്രം കലയാമി    3  
ഭദ്രാരൂഢം ഭദ്രദമാരാധയിതൃണാം
ഭക്തിശ്രദ്ധാപൂർവകമീശം പ്രണമന്തി  
ആദിത്യാ യം വാഞ്ഛിതസിദ്ധ്യൈ കരുണാബ്ധിം
തം പ്രത്യഞ്ചം ദക്ഷിണവക്ത്രം കലയാമി    4  
ഗർഭാന്തഃസ്ഥാഃ പ്രാണിന ഏതേ ഭവപാശ- 
ച്ഛേദേ ദക്ഷം നിശ്ചിതവന്തഃ ശരണം യം  
ആരാധ്യാംഘ്രിപ്രസ്ഫുരദംഭോരുഹയുഗ്മം
തം പ്രത്യഞ്ചം ദക്ഷിണവക്ത്രം കലയാമി    5  
വക്ത്രം ധന്യാഃ സംസൃതിവാർധേരതിമാത്രാ- 
ദ്ഭീതാഃ സന്തഃ പൂർണശശാങ്കദ്യുതി യസ്യ  
സേവേന്തേƒധ്യാസീനമനന്തം വടമൂലം
തം പ്രത്യഞ്ചം ദക്ഷിണവക്ത്രം കലയാമി    6  
തേജഃസ്തോമൈരംഗദസംഘട്ടിതഭാസ്വ- 
ന്മാണിക്യോത്ഥൈർഭാസിതവിശ്വോ രുചിരൈര്യഃ  
തേജോമൂർതിം ഖാനിലതേജഃപ്രമുഖാബ്ധിം
തം പ്രത്യഞ്ചം ദക്ഷിണവക്ത്രം കലയാമി    7  
ദധ്യാജ്യാദിദ്രവ്യകകർമാണ്യഖിലാനി
ത്യക്ത്വാ കാങ്ക്ഷാ കർമഫലേഷ്വത്ര കരോതി  
യജ്ജിജ്ഞാസാം രൂപഫലാർഥീ ക്ഷിതിദേവ- 
സ്തം പ്രത്യഞ്ചം ദക്ഷിണവക്ത്രം കലയാമി    8  
ക്ഷിപ്രം ലോകേ യം ഭജമാനഃ പൃഥുപുണ്യഃ
പ്രധ്വസ്താധിഃ പ്രോജ്ഝിതസംസൃത്യഖിലാർതിഃ  
പ്രത്യഗ്ഭൂതം ബ്രഹ്മ പരം സന്രമതേ യ- 
സ്തം പ്രത്യഞ്ചം ദക്ഷിണവക്ത്രം കലയാമി    9  
ണാനേത്യേവം യന്മനുമധ്യസ്ഥിതവർണാ- 
ൻഭക്താഃ കാലേ വർണഗൃഹീത്യൈ പ്രജപന്തഃ  
മോദന്തേ സമ്പ്രാപ്തസമസ്തശ്രുതിതന്ത്രാ- 
സ്തം പ്രത്യഞ്ചം ദക്ഷിണവക്ത്രം കലയാമി    10  
മൂർതിശ്ഛായാനിർജിതമന്ദാകിനികുന്ദ- 
പ്രാലേയാംഭോരാശിസുധാഭൂതിസുരേഭാ  
യസ്യാഭ്രാഭാ ഹാസവിധൗ ദക്ഷശിരോധി- 
സ്തം പ്രത്യഞ്ചം ദക്ഷിണവക്ത്രം കലയാമി    11  
തപ്തസ്വർണച്ഛായജടാജൂടകടാഹ- 
പ്രോദ്യദ്വീചീവല്ലിവിരാജത്സുരസിന്ധും  
നിത്യം സൂക്ഷ്മം നിത്യനിരസ്താഖിലദോഷം
തം പ്രത്യഞ്ചം ദക്ഷിണവക്ത്രം കലയാമി    12  
യേന ജ്ഞാതേനൈവ സമസ്തം വിദിതം സ്യാ- 
ദ്യസ്മാദന്യദ്വസ്തു ജഗത്യാം ശശശൃംഗം  
യം പ്രാപ്താനാം നാസ്തി പരം പ്രാപ്യമനാദിം
തം പ്രത്യഞ്ചം ദക്ഷിണവക്ത്രം കലയാമി    13  
മത്തോ മാരോ യസ്യ ലലാടാക്ഷിഭവാഗ്നി- 
സ്ഫൂർജത്കീലപ്രോഷിതഭസ്മീകൃതദേഹഃ  
തദ്ഭസ്മാസീദ്യസ്യ സുജാതഃ പടവാസ- 
സ്തം പ്രത്യഞ്ചം ദക്ഷിണവക്ത്രം കലയാമി    14  
ഹ്യംഭോരാശൗ സംസൃതിരൂപേ ലുഠതാം ത- 
ത്പാരം ഗന്തും യത്പദഭക്തിർദൃഢനൗകാ  
സർവാരാധ്യം സർവഗമാനന്ദപയോനിധിം
തം പ്രത്യഞ്ചം ദക്ഷിണവക്ത്രം കലയാമി    15  
മേധാവീ സ്യാദിന്ദുവതംസം ധൃതവീണം
കർപൂരാഭം പുസ്തകഹസ്തം കമലാക്ഷം  
ചിത്തേ ധ്യായന്യസ്യ വപുർദ്രാങ്നിമിഷാർധം
തം പ്രത്യഞ്ചം ദക്ഷിണവക്ത്രം കലയാമി    16  
ധാമ്നാം ധാമ പ്രൗഢരുചീനാം പരമം യ- 
ത്സൂര്യാദീനാം യസ്യ സ ഹേതുർജഗദാദേഃ  
ഏതാവാന്യോ യസ്യ ന സർവേശ്വരമീഡ്യം
തം പ്രത്യഞ്ചം ദക്ഷിണവക്ത്രം കലയാമി    17  
പ്രത്യാഹാരപ്രാണനിരോധാദിസമർഥൈ- 
ർഭക്തൈർദാന്തൈഃ സംയതചിത്തൈര്യതമാനൈഃ  
സ്വാത്മത്വേന ജ്ഞായത ഏവ ത്വരയാ യ- 
സ്തം പ്രത്യഞ്ചം ദക്ഷിണവക്ത്രം കലയാമി    18  
ജ്ഞാംശീഭൂതാൻപ്രാണിന ഏതാൻഫലദാതാ
ചിത്താന്തഃസ്ഥഃ പ്രേരയതി സ്വേ സകലേƒപി  
കൃത്യേ ദേവഃ പ്രാക്തനകർമാനുസരഃ സം- 
സ്തം പ്രത്യഞ്ചം ദക്ഷിണവക്ത്രം കലയാമി    19  
പ്രജ്ഞാമാത്രം പ്രാപിതസംബിന്നിജഭക്തം
പ്രാണാക്ഷാദേഃ പ്രേരയിതാരം പ്രണവാർഥം  
പ്രാഹുഃ പ്രാജ്ഞാ വിദിതാനുശ്രവതത്ത്വാ- 
സ്തം പ്രത്യഞ്ചം ദക്ഷിണവക്ത്രം കലയാമി    20  
യസ്യാഞ്ജ്ഞാനാദേവ നൃണാം സംസൃതിബോധോ
യസ്യ ജ്ഞാനാദേവ വിമോക്ഷോ ഭവതീതി  
സ്പഷ്ടം ബ്രൂതേ വേദശിരോ ദേശികമാദ്യം
തം പ്രത്യഞ്ചം ദക്ഷിണവക്ത്രം കലയാമി    21  
ഛന്നേƒവിദ്യാരൂപപടേനൈവ ച വിശ്വം
യത്രാധ്യസ്തം ജീവപരേശത്വമപീദം  
ഭാനോർഭാനുഷ്വംബുവദസ്താഖിലഭേദം
തം പ്രത്യഞ്ചം ദക്ഷിണവക്ത്രം കലയാമി    22  
സ്വാപസ്വപ്നൗ ജാഗ്രദവസ്ഥാപി ന യത്ര
പ്രാണശ്വേതഃ സർവഗതോ യഃ സകലാത്മാ  
കൂടസ്ഥോ യഃ കേവലസച്ചിത്സുഖരൂപ- 
സ്തം പ്രത്യഞ്ചം ദക്ഷിണവക്ത്രം കലയാമി    23  
ഹാ ഹേത്യേവം വിസ്മയമീയുർമുനിമുഖ്യാ
ജ്ഞാതേ യസ്മിൻസ്വാത്മതയാനാത്മവിമോഹഃ  
പ്രത്യഗ്ഭൂതേ ബ്രഹ്മണി യാതഃ കഥമിത്ഥം
തം പ്രത്യഞ്ചം ദക്ഷിണവക്ത്രം കലയാമി    24  
യൈഷാ രമ്യൈർമത്തമയൂരാഭിധവൃത്തൈ- 
രാദൗ ക്ലൃപ്താ യന്മനുവർണൈർമുനിഭംഗീ  
താമേവൈതാം ദക്ഷിണവക്ത്രഃ കൃപയാസാ- 
വൂരീകുര്യാദ്ദേശികസമ്രാട് പരമാത്മാ    25  

ശങ്കരാചാര്യരുടെ കൃതികൾ